khistorydata/jeongjo-sjw-relations huggingface dataset:
정조 19년 · 목
刑曹啓言罪人李分金招內以爲私婢富春以年老抱病之人自顚自仆於鬪閧之場而渠則初不犯手云忽變前招萬萬巧惡請加刑得情敎以承款者變招忍杖者遲晩一番坐起生死互換如是不已徒亂獄情而已卿等何不致情服念有此直招變招之頻有相及此後別加聚精到底究覈無有一分疏漏之嘆此囚忽地抵賴情狀痛惡除尋常嚴刑取服又啓言罪人鄭戊甲招內以爲朴江阿之平時以血症成痢因仍致斃理或無怪而今謂之踢殺則千萬曖昧云罪人咸奉連招內以爲毆打徐弼興者尙弼也結縛徐弼興者大順而渠則初無犯手云忽變前招萬萬痛惡請加刑取服竝敎以乍服乍拒情狀痛惡除尋常各別嚴刑期於得情
정조 19년 · 강
持平洪時溥疏陳母病乞救護賜例批
정조 19년 · 강
咸鏡監司趙宗鉉以高山南山兩站釐弊形止馳啓
정조 19년 · 목
該監司狀啓以爲高山南山兩站之弊臣與地方官及該察訪爛加商量則地方官安邊府使任希厚以爲高山站則位土復戶至今具在今又因關辭減復結之撥米頉驛屬之軍役一站吏卒擧有樂心姑無弊端南山站則位田復結非不自在而近者多是磽确終歲勤動而所收無幾遠者無以自耕斥賣禾利而其價零星故馬匹改立添補不貲生理漸薄民不重遷每當大小公行輒致雇牛貰人失待生梗前後相續而草原吏隸憑藉出使乘馹傳食徵求各站爲弊滋甚撥米之減軍役之頉終非永久蘇殘之方云該察訪申若樞以爲南山站則察訪新到點馬之時取考馬總則三等馬爲二十匹而半是玄黃所謂馬戶亦多有初不逢點者故問其委折則渠輩以爲本站位土瘠薄太甚且皆距本站百里之外遠無以耕作或陳廢者有之或捧歇價賣禾利者有之人不聊生漸至渙散馬戶之逃避亦由於此云高山站則嶺上肩輿把炬負卜等許多雜役大是驛民難支之弊趁今革罷有不可已站近挾戶勿侵邑役以助驛役似爲捄弊之道驛民糶糴一事亦係痼弊驛民長立道路不能力農則莫重還穀春雖受食秋何辦納自今驛戶還上宜令許頉本驛公需米太咸興定平德源則直以田稅民結所收米太劃付于站禮房輸納本驛故別無欠縮而永興高原文川安邊四邑則每以還上改色米自官出給其所欠縮站吏替當此後則依咸定德等邑例秋捧時以田稅民結磨鍊劃付於各其站禮房然後可除白徵之弊云撥米軍役之或減或頉實爲兩站莫大之惠而最是南山之位土甚瘠馬戶難支卽目下變通之先務若就安邊府官屯中隨其遠近量其沃瘠從便換給則在該邑所失無多在該站所得甚大今方以此意分付該邑高山之嶺底雜役之永免挾戶邑役之勿侵還案之驛民勿付需米之民結劃付等事亦爲定式發關外此小小弊端續當釐革計料
정조 19년 · 강
咸鏡監司趙宗鉉以當民願納穀物還給賑餘折米會錄馳啓
정조 19년 · 목
該監司狀啓以爲發關各該邑招致願納人等以賑餘穀物一一照數還給賑餘折米二千二百二十八石十四斗零還爲會錄于本衙門
정조 19년 · 강
備局以金持默趙心泰徐有大擬入訓將望
정조 19년 · 강
召見諸承旨于熙政堂
정조 19년 · 강
遣承旨詣泮宮收昨今兩日食堂到記以來
정조 19년 · 목
敎曰同副承旨馳詣泮宮昨日朝夕食堂及今日朝食堂到記收取以來其外亦必有遺漏者夕食堂到記臨時更爲進去一體收取以來
정조 19년 · 강
外補丁若鏞爲金井察訪
정조 19년 · 목
敎曰物舊猶稱爲神事滯能無齎鬱乎未決之案卽丁若鏞事也渠若目無見非聖之書耳不聞悖經之說則無罪渠兄何登公車渠欲爲文章則六經兩漢自有好田地何必務奇求新至於狼狽身名而後已者抑何嗜慾乎莫云蹤跡之別無綻見得此梁楚卽渠斷案觀於渠之書字之畵尙不遵行飭敎斜倚之體依舊不改此等之人嚴賜處分設已向善益令向善又或然疑因此自拔在渠無非玉成前承旨丁若鏞金井察訪除授時任察訪遞付京職何顏辭朝當刻內登程俾圖生踰江漢之方
정조 19년 · 강
配李承薰于禮山縣仍令廟堂飭有司之臣擧下里編戶勸懲之典
정조 19년 · 목
敎曰賞罰爲有國聳人勵人之端焉有賞無罰何異於擧直而不措枉乎此箇事理右相曾有筵奏此所以樂聞而默運於施措之際者也以目下鬧端言之西洋之書出來於東國者已爲數百餘年史庫玉堂之舊藏亦皆有之不啻幾十編帙之多年前特命收取出置卽此可知購來之非今斯今而故相忠文公文集亦有與西洋人蘇霖戴往復求見其法書而其言以爲對越復性初似與吾儒無異不可與黃老之情淨瞿曇之寂滅同日而論然彷彿牟利之生反取報應之論以此易天下則難矣云云故相之言可謂詳卞其裏面而亦或純然攻斥者有之故察訪李漵詩則至以爲夷人傳異學恐爲道德寇大抵近日以前博雅之士未嘗不立言評隲而其緩其峻無足有無於其時而今也正學不明也故其爲弊害甚於邪說浮於猛獸爲今日捄弊之道莫過於益明正學且就世人另行彰善癉惡之政然後庶可責其功刑戮之於矯俗末也況厥學乎昨旣擢用崔獻重以扶正斥邪之後年前購來之李承薰無論有情無情其可不損一毫敢使息偃渠家有關於刑政者大矣承薰之父焚書之證其後承薰著文訟罪一款亦發於公家文蹟而革心自革心犯手自犯手名旣登於公車則不卽處分亦非人其人之義前縣監李承薰投之禮山縣外此下里編戶設有可賞可罰之類此卽有司存廟堂提飭有司苟能誠心勸懲而不激不隨勿忘勿助則其效可以時日期月待以此分付如是敷示之後更以厥學事爲酬應則其可曰有朝廷乎○義禁府以李承薰禮山縣定配啓
정조 19년 · 강
召見忠州牧使李家煥于誠正閣
정조 19년 · 목
辭陛也○予謂家煥曰卿之所遭可謂罔測第此人言卿所自取誰怨誰咎家煥曰只緣臣看書之癖務求神奇不知眼不見非聖之書爲士夫當然底道理人之爲言無怪至此臣亦不以爲怨恨矣予曰或有以卿之廣尹時不將祠版以往爲廢祭之一證云人言胡至此極家煥曰祠版與臣俱往此亦驗其言之爽實矣予曰事之有無言之虛實姑無論朝廷處分不得不有一番節拍且忠州地廣人多素稱難治卿須曉諭坊曲務爲自新之道
정조 19년 · 강
諭左議政兪彥鎬安心還第
정조 19년 · 목
左相三次待命啓辭竝批以勿待命事遣史官傳諭仍傳命召政院又以兪彥鎬泥首俟勘不敢退歸啓批以何若是過引乎朕舌之未捫曷勝追悔然語勢之近於兩面看甚非委寄如卿者事予披露之道初旣瞠然久未釋然而予每不能含蓄昨筵一言亦由於此予待卿無隱乎卿待予無隱乎二者之間自有躍如于中則日事胥命乃反困我是豈善則稱君過則稱已之義乎夜漏向分酬應雖苦其在敬禮之道所納命召不可經宿更將十行俾宣于卿卿須受佩命召安心還第事遣史官傳諭旣有申明之式命召齎往史官留門出送此後準此
정조 19년 · 강
以大臣命召袖往泮宮削承旨李肇源職以韓用龜代之前望也
정조 19년 · 목
備局啓言卽聞左相命召有傳授之命而承旨持往成均館進去之時無以傳授云命召事體何等嚴重承旨之神往不干之處事未前聞請當該承旨施以譴削之典允之敎以前望單子入之待下批令政院牌招察任
정조 19년 · 강
汰備郞沈鐮令該府拿勘
정조 19년 · 목
政院啓言備邊司郞廳沈鐮因公事入院言辭勃慢擧措悖妄本院以號令各司之地事體自別今乃爲幺麼一備郞所壞蔑此不嚴勘後弊難防敎以此亦可謂紀綱所在爲先汰去令該府拿問重繩以尊政院體貌
정조 19년 · 강
命宗廟署提調沈頤之重推摘奸史官金錫泰嚴囚勘處騎郞李敬心事過後拿處
정조 19년 · 목
敎曰莫重處不禁喧譁摘奸史官金錫泰當嚴問勘處爲先令該府嚴囚雖以提擧言之特除之後事事當各別嚴飭而役軍喧雜之弊不能禁戢當該提調從重推考特敎定送之騎郞事過後亦爲拿處
정조 19년 · 강
命金海熊川兩邑禁衛軍以上來之數入番
정조 19년 · 목
禁衛營啓言來八月當慶尙道上番軍中其前哨金海熊川軍四十名去庚戌六月十八日銅龍門入直時來頭上番三次減番事奉承傳敎而卽見該道兵使李鴻運所報則其時兩邑減番之軍其間有頉而代定者爲十六名其餘二十四名減數上番云矣內入直事體與他自別前哨軍每當番次請以出番軍輪回充數入直允之敎以該哨以上來之數入番
정조 19년 · 강
命配直關斫松之分司饔院官員沈師民于春川府仍命關東道臣更査飭敎後犯科官員又飭畿伯嚴査今年燔器奇巧犯禁與否以聞
정조 19년 · 목
江原監司李秉鼎狀啓以爲春川府使李尙度牒報內本府南內面居禹光彬憑藉分司饔院關文斫取元松截爲吐木計其吐數殆近三十束云故取見其關文則卽分司饔院郞廳直關春川府者不報備局不由本道直關春川濫斫松木旣違法意且關後弊當該官員罪狀請令攸司稟處木商禹光彬自臣營嚴勘敎以常所痛駭者分院也爲民邑難支之端不一而足甚至爲弊於松政又如許若有紀綱幺麼一該郞不能禁戢乃反犯法乎當該官員卽其犯法地方定配此外卿其更爲嚴査竝與年前飭敎後犯科官員査實狀聞事回諭甲燔纔禁以器樣不成而耗費過入工匠皆將失業之說至登於筵席未免閼而不行年來嚴飭畿伯使廉探狀聞者此也未見有別樣知戢之效今年果無奇巧犯禁之造作乎今畿伯嚴査狀聞以爲嚴繩之地事令廟堂分付
정조 19년 · 강
吏曹判書尹蓍東疏陳母病乞解職救護賜例批
정조 19년 · 강
左議政兪彥鎬上疏請譴賜批
정조 19년 · 목
疏略曰聖明所以拂拭生成復置臣於任使之末者豈亶使然哉至若日昨筵敎之嚴截實爲臣萬殞猶輕之罪蒼黃退出泥首俟勘惟冀遄伏常憲而聖度曲庇不惟不加之誅乃反洊下恩敎還授命召數示十行誨諭諄切臣奉讀感泣他不暇顧不得不還伏私次而退省愆負寢夢猶噩臣愚未曉事力不勝任凡於周旋事爲之間疏忽顚錯以至奏對之莫嚴而自犯含糊沒着之科委寄之至隆而未暴披誠殫赤之忱蔑分辜恩何往非罪今玆無隱之敎匪怒之責實出於牖其迷欲其主之至仁盛意在臣私分豈不萬萬惶感而自惟罪犯至重非若微眚細過則未伏鈇鉞之前無非臣屛息俟譴之日惟願亟降威罰彰臣罪負批以務是盈缶戒在退轍胥命之餘又此疏引過矣過矣卿須安心勿辭視事仍命遣史官傳諭
정조 19년 · 강
開折湖西殿最推該道臣柳焵
정조 19년 · 목
該監司啓本沔川郡守洪大應去恐或失曠何其久槐山郡守李英敎剛嚴儘好固我是警本川縣監金履恭謗由生疏治方捽礪牙山縣監沈養之邑頌有實吏飭宜嚴保寧縣監李汝忠喜其從實戒之過罰扶餘縣監金箕南勤謹甚貴緩急或差定山縣監趙鎰柔善何病報辭有錯連山縣監尹五榮應事甚詳察弊宜勉懷德縣監金相儼善乎爲宰惜其失報靑山縣監李之淳家輸繼廩惠而傷政報恩縣監尹光濩政有出俗事或遺檢竝中政院以守令無一人居下請推該監司允之
정조 19년 · 강
以尹行元爲吏曹參議前望也行元上疏辭職賜例批
정조 19년 · 목
吏曹以判書參判皆有故無以開政啓稟命入參議前望以尹行元批下
정조 19년 · 강
有政吏曹參議尹行元兵曹判書沈煥之進
정조 19년 · 목
以李景溟爲執義李基恒爲司諫李鎭宅爲掌令洪樂敏爲持平金孝眞爲獻納申鳳朝爲正言李升運爲修撰林道浩爲右尹南陽龍爲歙谷縣令金頤柱爲知事
정조 19년 · 강
推吏曹參議尹行元
정조 19년 · 목
景慕宮令以洪彝浩徐直修李敏亨擬入政院以其大政不遠之時以復職擬入啓請政官推考允之
정조 19년 · 강
推京畿監司徐有防仍飭擧行營務
정조 19년 · 목
敎曰向者飭敎何等嚴截則豈更有何許節拍而昨夜因祗受啓本事思之農形狀啓外皆不爲之此時民邑之受弊果何如況修改之役隔日陵所則進去營務則不爲事面不成說京畿監司徐有防推考其間不爲擧行之事日今日爲之事嚴飭
정조 19년 · 강
以徐潞修爲景慕宮令
정조 19년 · 목
昨政三次改望至是批下也
정조 19년 · 강
掌令李鎭宅陳前啓仍請昌原前府使李汝節施以償命之典鳳山郡守曺學臣拿問嚴勘賜批
정조 19년 · 목
鎭宅陳前啓尾陳以爲昌原前府使李汝節濫殺罪狀未知按査之如何處分之何如而以傳聞言之死者至於三十人之多而其中有兄弟一時致命者有遺腹獨子而卽地殞命者其殘酷不忍之狀人人皆曰可殺償命之典斷不可已鳳山郡守曺學臣貶題以死者至三爲目殺一不辜猶謂不仁況至於三乎不可置之下考而止請李汝節施以當律以慰無告之冤魂曺學臣令王府拿問嚴勘新除授掌令申史澳在果川地正言李日運在瑞山地請竝斯速乘馹上來事下諭批以不允李汝節事査啓旣到當待次對日詢問大臣以下處之曺學臣事人命至重旣聞之後不可仍置依啓下諭事亦爲依啓
정조 19년 · 강
命溫宮靈槐臺碑待快涼浮石碑高無過三尺
정조 19년 · 목
敎曰溫宮靈槐臺碑竪建之役待秋爲之曾有筵敎而姑未行會該道眩於擧行云稍待快涼從便浮石而只欲記蹟豈敢張大碑石高無過三尺事令內閣行會該道
정조 19년 · 목
以大司諫崔獻重獻納金孝眞正言申鳳朝牌不進罷職傳旨敎以只推其中時帶抄啓文臣者許遞
정조 19년 · 강
推忠淸水使柳心源安興僉使王漢佐以中考施行
정조 19년 · 목
兵曹以褒貶啓本安興僉使王漢佐浮謗姑恕爲目則宜置中考而置諸上考啓請該帥臣推考該僉使中考施行允之
정조 19년 · 강
慶尙監司李泰永以前宜寧縣監具忠元所犯諸條査啓
정조 19년 · 목
該監司狀啓以爲具忠元所犯諸條査啓事命下矣義城縣令鄭在中河陽縣監朴命燮差定參覈官各倉文薄搜聚考閱當該監色反覆盤問則分賑一款旣使抄付更爲摘奸而視戶大小計口査拔過於精約或有怨謗而考諸賑案參以供辭別無違式之端傳關牟之査出釐正事或得當分糶時之往卽還歸病固難强則戶有司加錄之說倉屬輩偸弄之目宜付之落空米太反作事計昨年當捧數爻較各倉已收䨀案則米不足爲四石太不足爲二十五石零謂之該吏輩弄奸虛留則可也而不可歸之於該倅之犯手至於統營米之面議定價此非防納而乃是減給蠲役錢之逐面分給似近要譽而不無實惠惟是立本還租之靭給民戶餘剩爲一千三百兩加分還牟之不報營門厥數爲四千六百石隣邑移轉穀之反弄私賣又甚夥然封倉時之不在十月吏供旣不隱諱設賑宴之帖近百緡妓招亦爲詳悉今此數條所犯俱是法外一次行査綻露無餘具忠元罪狀令攸司稟處吏鄕等罪犯自臣營科治計料
정조 19년 · 강
召見諸承旨及刑曹參判趙鎭寬于誠正閣
정조 19년 · 목
持公事入侍也○鎭寬以其自來情勢及目下大義之未伸陳疏告歸予命持其疏入侍予曰卿之上疏昨已詳見而使之持入者不欲賜批故也目下先務不出於礪廉恥卿之告退勿論過中與否固當扶植培養之不暇而但年前之奬拔卿者卽所以表慶辰也亦以予志之有素定也到今卿之不可告歸者有二箇未字焉一則不待索言卿可領會一則以先卿自期之心多有未卒之事遂其未卒之志者卽卿之責也以此以彼豈可遽退乎若循例賜批則成一節拍故使之入侍備諭此意卿須持疏退出深思善處也鎭寬曰臣疏所言非但私情而已不敢還持退出矣予曰一品外無敢陳懇於筵席退去可也仍命注書持疏退出予謂承旨韓用龜曰承旨之兄卽予潛龍故人也其時期待夫豈淺淺而至今潦倒於蔭路甚可惜矣
정조 19년 · 강
命輪對當次人先爲受點後日次來待
정조 19년 · 목
因來初一日輪對取稟有是命
정조 19년 · 강
以韓用和爲軍資正口傳也用和及李厚源宋時淵竝新通
정조 19년 · 목
敎曰見其弟思其兄矣大抵此人之胄筵講席資益甚多其所期待之者不淺而尙今沈屈於蔭路殊可惜也聞旣闋服前判官韓用和令該曹口傳擬入於內職三品無窠則草記作窠以示償博之意吏曹以軍資正吳泰彥作窠擬入批下於用和
정조 19년 · 강
遞判義禁徐有隣知義禁具㢞李致中
정조 19년 · 목
有隣及㢞有病致中呈告不得開坐敎以呈告及衆所共知實病人許遞政官牌招開政差出待下批牌招察任
정조 19년 · 강
遞吏曹參判黃昇源以徐龍輔代之前望也
정조 19년 · 목
敎曰在外亞銓許遞前望單子入之待下批牌招察任
정조 19년 · 강
有政吏曹判書尹蓍東參議尹行元進
정조 19년 · 목
以李基慶爲正言洪秀輔爲判義禁權▣趙武範爲知義禁李在純爲元陵參奉初仕也
정조 19년 · 강
命嶺南別試武士趙沆等從自願各付禁旅騎士仍命登科後薦幷除取才
정조 19년 · 목
兵曹啓言嶺南別試武士加設禁軍趙沆等處禁旅隨行自願之意以下敎內辭意曉諭則晉州閑良趙沆尙州直赴張光麟彥陽閑良盧忠元仍爲禁旅隨行自願尙州直赴鄭命桓東萊直赴朴道謙騎士自願宜寧直赴李必榮下鄕爲願矣一內加設禁軍趙沆等三人待窠陞實鄭命桓朴道謙等二人分付禁御兩營先付加設騎士待窠陞實各自該軍門題給官馬而李必榮旣願下鄕請依此施行允之敎以渠輩登科後薦則除取才
정조 19년 · 강
命忠淸監司柳焵勿待罪
정조 19년 · 목
該監司以八月令早紅杮子姑未向黃限內不得封進待罪馳啓敎以勿待罪事回諭
정조 19년 · 강
命時囚沈鐮嚴勘時任備郞中有實職及兼帶從事官者竝沙汰仍命李敬心降付兵曹佐郞姜忱公罪勘放
정조 19년 · 목
義禁府啓言備郞沈鐮原情以爲凡邊地以下武弁之於曾經三銓皆稱小人已是前例而及詣院中該房顏面曾未相識故未及稱小人而隨問隨答之際乖了體例愚迷妄率之罪在所難逭云沈鐮曾經宣傳官請議處敎以拿問之擧卽尊事面嚴國綱之意則稱小人與否何關於問目章皇分疏萬萬駭然渠之許多妄錯之所爲皆無論弘文館官員以下皆不得升堂搖扇入院橫竹則幺麼備郞乃敢對坐於六仙膝下擡頭容嘴略無顧忌其爲貽辱所關非細此蓋近日實職者多兼驕習潛滋而然渠則各別嚴勘時任諸郞中有實職及兼帶從事官者一竝沙汰令該曹口傳差代此後承宣之更有招致備郞於堂上而與語者隨現重勘以此嚴飭又啓言兵曹正郞李敬心原情以爲猥承廟庭除草監飭之命莫重肅敬之地役軍喧譁不能禁斷溺職之罪實無所逃云李敬心曾經侍從請議處敎以意謂勤勵而差送何乃怠忽之如彼更觀前頭閽禁勤慢處分次在外佐郞改差降付付過放送又啓言前府使姜忱照律杖一百收贖告身盡行追奪私罪敎以依同罪他囚例區別功議勘放而同罪者如入於敍用中付之宥旨前公罪勘放又啓言問于吏曹則同罪之申大觀已爲敍用云姜忱功減一等杖九十以公罪收贖
정조 19년 · 강
刑曹以順天府金召史殺獄事收議曾經判堂以啓命從衆議施行
정조 19년 · 목
該曹啓言順天府殺獄罪人金召史獄事依回啓判付問議于曾經判堂則尹蓍東以爲兩女交鬪一仰一仆挽髮觸膝擧頭擈地相閧至於再次致命乃在翌朝其傷處也則初檢曰微赤微硬再三檢曰赤黯紫黯曰長幾分闊幾分其看參也則曰膝頭自然撞觸其聲如杵如鼓曰撞胷必猛曰臟腑震撼痕損著矣詞證備矣以平昔無病之人起忽地腹痛之聲而酒飴之煎飮水飯之退鬼卽所謂正犯之金女則其怯於由我由意救療之狀又可以明若觀火道臣之起疑於痕損至微證招不的不欲直歸之償命之科者雖出審愼之意該曹之斷以實因眞的詞證明白而期於嚴訊取服爲請者誠得折獄之體臣無容更議云權ꞇ以爲人之猝地被撞臟腑驚壞則其死必速是謂內傷致死無冤錄內傷條有曰屍外別無他故然而此實絕希之事而非手摩目擊明知而灼見者故近例檢案非有痕損之外著則無得以內傷單定實因者蓋出於十分審愼之意也苟或撞犯足以內傷痕損明有外著又其死不緩而速則外痕之長闊大小恐未可論也今此兩女之憤狼力鬪也弱者仰臥强者據壓或擈或築其犯俱在於上如杵如鼓其聲輒應於下是犯也足以致彼內傷而況胷膛兩邊紫黯微硬明是被撞之痕也膝曲本不廣大胸膛自來要害無論偏築直搗長八分闊六分之痕令內臟之驚壞則似有餘矣豈以器仗毒氣透肉抵骨之法比論其圍圓大小乎無病少壯之人昨日力鬪經夜致命則雖或起疑於目下小痕損而其將諉死於何等大事端耶眞所謂間不容髮無處可咎者耳且凡獄囚歲月許久慮在瘐斃則起議於無疑之處求生於必死之地者不害爲仁人君子哀敬折獄之義而此等之獄致死便是當下就囚不過一年而遽爾傅生則其於死者之切冤何人心易扭後弊無窮恐不當輕議云具庠以爲大凡殺獄論斷專在實因而此獄初檢則以胸膛左邊有微赤色二處上一處橫長三分闊二分下一處斜長八分闊六分竝微硬被打致死懸錄覆檢則以胸膛左邊二處赤黯微硬結語三檢則以胸膛左邊兩處紫黯微硬結語胸膛上下卽要害之緊處也紫黯微硬卽至重之形色也就考無冤錄曰他物及頭額拳手脚足堅硬之物撞打痕損顏色其至重者紫黯微腫次重者紫赤微腫又其次紫赤色又曰打着兩日身死分寸稍大毒氣蓄積向裏可約得一兩日後身死打着當下身死則分寸深重毒氣紫黑卽時向裏可以當下身死云云今此初檢實因旣云微赤微硬再三檢乃以赤黯紫黯結語則赤黯紫黯可爲的案而朴召史翌朝致死則實與無冤錄毒氣紫黑一兩日後身死之文沕合無疑又況膝蹴胸膛正犯之招亦不得隱諱此爲渠償命之斷案審諸三檢狀實因之錄參以無冤錄致命之文則成獄嚴刑期於取服斷然無容更議云具㢞以爲凡殺獄肯綮專以實因爲主而詞證亦合於犯手時光景則尤無可疑蓋此獄實因初檢時胸膛左邊微赤色分寸不至圓闊而微硬云者外面看來似無經宿致命之理而以覆檢三檢胸膛左邊紫黯色微硬論之則與無冤錄所云凡打着兩日身死毒氣蓄積向裏條沕然相合而且與打着當下身死則分寸深重毒氣紫黑卽時向裏可以當下身死之文尤爲襯貼無冤錄亦曰拳手脚足堅硬之物撞打痕損顏色其至重者紫黯微腫云者似指此等實因而言也此獄實因之以微硬懸錄者雖與堅硬二字似或差歇而胸膛卽是無冤錄中要害速死之處而胸膛左邊又當乳上膝頭猛舂之際外檢被傷雖不至深闊堅硬而表裏撞擈骨肉牽戛毒氣向裏內傷緊重故外面反爲微硬理或似然再三檢所錄紫黯云者又是赤色之深而爲紫則與無冤錄拳手脚足撞打條暗合經宿致命便是當下致死者而微硬二字則三檢如一實因之明白更無可論而毒氣向裏之際氣血攻注則當時之腹痛固非異事至於領頦䏩膞脊背柔軟之處或是暑月變動本目如此而初不關於實因雖姑捨詞證而只論實因其爲被打致死似無可疑雖以正犯金召史更招觀之以蹶然於其上自然膝觸於其胸揪髮擈頭果爲二次云看證崔召史之招所謂朴女仰臥於地金女跨據胸腹手執頭髮挽頭擈地或以膝搗胸果有杵動之聲云者實是相鬪時光景被傷之明驗也其餘各人之招不必枚擧而正犯之直招看參之的證與實因節節符合則其所成獄無容更議云李在學以爲臣於待罪本曹判堂時以此獄之不可傅輕有所覆啓矣今觀道臣査啓則各人爰辭與前別無相左而道臣又爲惟輕之論大抵殺獄論斷至嚴且密必有一條可生之路然後始可議到於惟輕之典不然而强覓傅會當償命而不償命則豈所重人命愼獄體之道乎此獄實因與證招前後三檢如印一板以言其傷損則胸膛紫黯卽要害必死之處也以言其看證則膝頭撞築乃明白難掩之跡也且以獄情言之朴女以不病之人猝地致殞於與金女相鬪之後則勿論猛搗與歇搗內傷與外傷其死之由於金女則明矣金女烏可免償命之律乎其所成獄更無可疑而道臣之所起疑者惟在於傷痕分寸之間初啓再啓未見拈出其從他致死之端而只以長闊一條摸索爲說傅之惟輕者論以獄體未知得當區區迷見與初無異云此獄則胸膛左邊微赤微硬則痕損旣甚分明據腹膝築崔女質言則詞證眞的且況至於三檢而更無違端揆諸法意合置償命之科而第以審愼之道言之傷處之形色雖具分寸太小則似不至於內傷膝之所築異於棒杖則其痕當圓而反爲斜長果使搗築之聲如杵如鼓云爾則其所傷痕不當若是之微小至於更査之時崔女乃以同仆欲起膝頭自築等語變招與初覆三檢時所供一切相反以若疑端求若獄情則道臣傅輕之論不無所執至若兩夕登溷時扶腋與當夜腹痛際禳鬼乃是常漢輩相鬪後生怯救療之例套此不足爲金女之斷案而但其今夕相閧翌朝致命則便同當下不可以些少疑端置之惟輕之典請罪人金召史依前訊推期於取服敎以從衆議施行
정조 19년 · 목
敎曰鼎席始備葛藤出場自今當聚精於民國之事其在身先之道何憚炎暑次對今日來會事令廟堂知悉
정조 19년 · 강
召見諸承旨于熙政堂飭廟堂各陳民國訏謨違召諸臺亦爲申飭登對
정조 19년 · 목
敎曰諸承旨持公事入侍○六房無公事敎曰今日諸承旨持公事入侍之先行於次對所以眎自强不遑逸之意而六房無公事未免欠誠之歸況次對之使之來會意在民國若或無一訏謨之及於民憂國計如政院六房之無公事則是豈當暑臨殿之意乎預令詣閤大臣卿宰知悉言路二字漸作弁髦名以臺閣者近來次對皆以不參爲謄錄設使其言不得用未必臆決而違召如使其言當理除非禁令何至一味訑訑乎前此飭諭何如而違牌依舊更令政院申加嚴飭兩司
정조 19년 · 강
召見大臣備堂于熙政堂(刀削)(刀削)(刀削)(刀削)
정조 19년 · 강
命會寧開巿時牛馬料以咸營句管營賑耳麥一千石移劃其代以茂山常平廳牟六百六十石從折米數移錄
정조 19년 · 목
左議政兪彥鎬啓言咸鏡監司趙宗鉉狀啓枚擧會寧府使崔景岳牒報以爲本府開巿時牛馬料每年容入爲千餘石而本府所在元會付耳麥只爲二百三十六石零臣營句管營賑耳麥一千石移劃需用其代以茂山所在常平廳牟六百六十六石零從折米數還報移錄事請令廟堂稟旨分付矣開巿時牛馬料之先爲移屬徒後還報自是已例請依狀請許施從之
정조 19년 · 강
命統禦營支放不足之穀以延安米四十石租一百四十一石曰川米二十四石租五十石移劃以爲秋捧前需用
정조 19년 · 목
左議政兪彥鎬啓言卽見前統禦使許任所報則備陳營樣殘薄莫可支過之狀仍以爲所捧錢穀多入於停減之中錢則姑先以贖公錢中推移取用而至於米租則實無推移之路自六月至九月合四朔將卒奴婢等放料之需節酌磨鍊則米爲六十四石租爲一百九十一石亟賜區劃爲辭矣喬桐一邑最被荐歉所屬三道各邑亦多歉荒番錢屯租及還穀耗條之或減或停其穀夥然前統禦使計數論列狀請給代而停退條中以錢上下者待秋捧自可充補於屬公條庫儲錢而至於穀物則蕩減旣多數劃給其勢誠難以酌量更報之意分付矣再次報辭又如此此則不可不及今區劃而取考三道所屬附近邑穀簿則畿湖諸處穀物極其枵然只海西之延安白川兩邑昨年稍登之後庫在不至尠少延安米四十石租一百四十一石白川米二十四石租五十石持許移劃以爲秋捧前需用事請分付統禦使及海西道臣徒之
정조 19년 · 강
命禁衛營兼把總以陽智縣監移定
정조 19년 · 목
左議政兪彥鎬啓言龍仁縣令乃是禁衙營兼把總而今番華城守城節目中以協守將啓下矣禁衛營兼把總則以陽智縣監移定之意請分付從之
정조 19년 · 강
左議政兪彥鎬請安邊交濟穀移捧五倉命與僚相及曾經道伯爛商草記
정조 19년 · 목
彥鎬啓言頃因奉命史官尹致永所懷安邊府交濟穀五倉分置便否採探民情論理狀聞之意行會該道矣咸鏡監司趙宗鉉狀啓以爲交倉設置必就海津者專爲其便於船粟則南北關各邑均有交穀交倉其中豈無道里稍遠受糶難便之處而今玆安邊之民不便元山之斂散咸願五倉之分置者欲據文高永分設之例其受其納還民所同而第本府坊面合爲十三而世淸等九社本屬五倉文山毛只等兩社處在中央俱非五倉之屬府倉最近此兩社屬之府倉永豐衛益兩社則距五倉絕遠而永豐稍近於奉龍衛益稍近於府倉從便分屬如法糶䨀如値移轉之時以此五倉屬之民輸彼三十里之津則地近力均似不貽弊請令廟堂稟旨分付矣斂散之際民情稱便移轉之時道里較近史官之言道臣之啓俱無異同請依狀請施行從之行司直沈頤之曰民弊所關雖不得不許施交濟倉設施法意至嚴若以一邑民情許其移捧於本邑各倉則設倉法意終至蕩然而後已臣意則以爲準其數作爲恒留穀輪回糶䨀則法意不廢而民弊自祛矣敎以守使之言旣如此卿退與僚相及曾經道伯爛商草記
정조 19년 · 강
命冬至使開政差出沁留金履翼今日辭朝
정조 19년 · 목
左議政兪彥鎬啓言冬至使例於六月大政差出而大政旣退行則有難遲待請分付銓曹卽爲差出敎以令政院政官牌招開政差出又啓言江華留守金履翼今已肅命請使之今日辭朝從之
정조 19년 · 강
命此後舊還蕩減命下時只就未捧條蕩減而餉與還亦爲區別毋得混淪蕩減
정조 19년 · 목
判敦寧徐有隣啓言每當慶禮日自朝家有舊還蕩減之命則各道擧行率多停退未捧混圇幷論之事蓋停退者昨年停退今年當捧之謂也未捧者卽停退外當捧條中未捧之謂也條件本自不同而外方之昧例如此此後則舊還最近年條命下之時只就未捧條蕩減停退條有特敎乃行銄與還亦各不同蕩減下敎若及舊餉還則幷餉還蕩減若及舊還則只還上蕩減以示區別之意事請出擧條知委從之
정조 19년 · 강
定守禦廳營庫儲置醬每年新沈之式
정조 19년 · 목
守禦使沈頤之啓言臣廳營庫沈醬儲置之數合爲八百餘甕而已成塵土不堪近口者爲二百餘甕以此成塵土者年加鹽從費財力終爲無用之物事甚無義此後則以加鹽條新沈十甕後舊甕中成土味變者依新沈數次次埋置逐年爲例則元數自在而似無如前陳棄之弊從之
정조 19년 · 강
命禁營不足太條以沁都留倉中三百石取用
정조 19년 · 목
禁衛大將金持默啓言本營太條不足故換用於均廳矣今則已爲防塞而自京貿太勢無其路沁都留倉太條有裕分還之時民受其弊餉穀雖云體重京營支放亦係不輕限三百石取用似好請下詢大臣處之敎以大臣之意何如左議政兪彥鎬曰旣是該營穀物數亦不至夥多依所奏取用恐似無妨從之
정조 19년 · 강
申禁秋曹京兆捕廳所屬侵責米商之弊罷前判尹金持默捕將柳孝源職
정조 19년 · 목
平巿提調尹蓍東啓言近來巿直自分還賜米之後大有低減之效而槪以麥登與秋農豐稔之先聲論之則尙未免踊貴如此之時法司之侵責巿民不無襲謬之弊且捕廳校吏輩江上米商處往來恐動潛自討食者猶夫前日云此爲騷擾倍於京巿依月前朝家申飭各別嚴禁俾無復踵侵漁之習爲宜左議政兪彥鎬曰此事自廟堂筵稟出擧條申飭不啻嚴截則秋曹京兆及捕廳事當者意擧行而全不察飭致有此憑藉侵責之弊刑曹漢城府當該堂上及捕廳當該大將査出捧現告幷施罷職之典從之(刀削)(刀削)(刀削)(刀削)(刀削)(刀削)
정조 19년 · 강
命通津境致敗密陽靈山玄風等邑漕穀代錢未收條分徵於三邑監色與沙格
정조 19년 · 목
戶曹判書李時秀啓言通津致敗後漕倉辛亥條大同米以拯劣米例收捧事自廟堂覆啓蒙充矣本曹所納密陽靈山玄風等三邑米太一千五百九十石零乃是同時臭載則事當一體施行而癸丑年自通津府米代錢三千七百三十五兩先爲上送臣曹亦如爲捧置每石代錢幾兩初不定數矣若以拯米例磨鍊則未收不過爲二百六十九兩三錢四分而今不可更責於通津之民勢須徵出於三邑監色與沙格依此數分數徵捧卽速上送之意分付該道道臣恐合事宜矣從之
정조 19년 · 강
命端川銀礦依例設店且飭設道着意照檢
정조 19년 · 목
戶曹判書李時秀啓言近米公私銀貨漸至匱乏若有不時客使應接則事勢誠爲罔措前此以各道設店採取事自廟堂措辭行會而今至經年終無實效諸道諸邑豈眞無一處可以設店之理此專由於道臣守令俱不實心探採之致雖以端川言之臣纔聞定送計士歸報之言不但舊店而已銀脈豐盛可採之處不止一二臣意則先自端川爲始依例設店嚴飭該道眼同着意照檢俾無有名無實之弊實合事宜矣從之
정조 19년 · 강
命明年謝恩進賀二使行方物苧布預先措備
정조 19년 · 목
戶曹判書李時秀啓言明年別使方物之當爲幾次雖未可預料而事當預先措置故紬屬則前判書沈頤之筵稟添數磨鍊紙物則自惠廳增起上下而苧布一種尙未區處貿取之節漸晩曝白之期將近市民輩日事號訴恒留之數雖難遽然增加若以謝恩進賀二使行方物所入及今量宜區劃則庶無臨時窘速之弊請下詢大臣處之予詢于大臣左議政兪彥鎬以爲及時區劃爲宜從之
정조 19년 · 강
命水原府將士支放推移所用大同米中六百二十二石以身保米蕩減條給代七百七十七石以錢代留
정조 19년 · 목
水原留守趙心泰啓言昨年本府各樣身保米停退或代錢厥數夥然將士支放無以排用甲寅條捧留大同米一千四百石姑先推移支放後以錢代留之意狀請蒙充矣今則身保米停退幷入於蕩減之中其所充報之道便同無麪不托大同米六百二十二石零以蕩減條給代其餘七百七十七石零請依初狀請以錢代留從之
정조 19년 · 강
飭本營陞戶各別抄擇上送
정조 19년 · 목
壯勇大將徐有大啓言本營陞戶雖云數少近來外邑不念所重間有苟充之弊從今以後原籍有根着壯實良丁各別抄擇上送之意請出擧條申飭從之
정조 19년 · 강
左尹李漢豊請京外吏額酌量定數命廟堂嚴禁京司吏胥加出之弊秋曹京兆加出之委折査問釐正
정조 19년 · 목
漢豊啓言毋論京外各衙門吏胥之額外加出已是痼弊而其中秋曹與京兆以決訟之地皆欲覘利則爲弊不些外邑則遊衣遊食之類輒皆冒入其數之比前倍簁幾乎邑邑皆然倉穀之欠逋民間之受害勢所必至臣意則亟令廟堂視其邑之大小酌量定數毋敢違越俾有實效敎以外邑事各有道伯而京司則爲弊必甚吏胥亦民加出之弊令廟堂各別嚴禁斯速陞實至於刑漢城府則給料之聖恩何等曠絕則焉敢加出於格外乎其委折亦令廟堂査問釐正草記以此擧條出朝紙俾各知悉無或更犯
정조 19년 · 강
命漢學殿講日子以孟朔十六日定式
정조 19년 · 목
承旨李勉兢啓言漢學殿講自今秋孟朔當爲稟旨矣吏文製述則依文臣製述例每於二八月初一日以何日爲之仰稟恐合事宜至於漢學殿講則依專經殿講例不可無元定之日且聞漢學應講册子尙未印須諸文臣姑未肄習云今朔則恐無以應講敢達從之敎以漢學殿講以孟朔十六日定式
정조 19년 · 강
大司諫李殷模執義李景溟司諫申禹相掌令金星甲獻納沈銖正言李東冕請反汗設禁二字賜批不充
정조 19년 · 목
殷模等所懷以爲向來設禁之敎以昧爽前後作爲定式而懲討大義擧國同情則豈可以昧爽前後有所區別也哉日前諸大臣傳諭有批敎中兩件事反汗之命臣等不勝欽仰之至今此設禁二字亦如大臣書啓中處分一體反汗臣等之所顒望者也批以不充
정조 19년 · 강
獻納沈銖論江華留守金履翼請施刊削賜批不充
정조 19년 · 목
銖所懷以爲辨聖誣一事卽是目下大義理也上自朝廷百僚下至閭巷士庶具此秉彝之心者寧有異同之見也近者太學之通諭湖儒之疏擧俱出於忠憤所激而竊伏聞江華留守金履翼招致儒生乃以湛滅綱打等語恐喝威脅無所不至必欲沮敗而後已噫彼履翼亦今日臣子也其於辨聖誣討奸賊之義一何相反之至此也如此悖常之類不可置而勿論臣謂金履翼宜施刊削之典敎以豈可以如許塗聽道說至登臺啓乎不充
정조 19년 · 강
遞高城郡守李城輔仍命今日政差代給馬下送
정조 19년 · 목
獻納沈銖啓言儒賢國家之元氣士林之宗仰聖上之敬禮宜無異於待大臣而伏見近日處分尋鄕之諸大臣則屢下敦諭終致還朝退歸之儒賢姑無更來之期此實晠世之欠典朝著之缺望臣謂高城郡守李城輔處更加別般恩禮期於從近登朝宜矣敎以與其覊縻孰若曲諒大臣與臺臣相可否卿意如何左議政兪彥鎬曰臺臣敦召之請固好而臣意則儒臣旣引義徑歸必不以見職更爲簉朝旣知其然而促令赴任恐有欠於聖朝優待之方似合有體諒之道矣敎以卿言正合予心務實之政實爲待山林之道決知其以現任不欲復來一味催督反乖禮使之方高城郡守李城輔今姑許遞民邑之弊不可不念令該曹今日政差出使之當日辭朝給馬下送
정조 19년 · 강
推執義李景溟掌令金星甲
정조 19년 · 목
承旨李勉兢以景溟星甲旣已就座旋又進伏有損臺體啓請推考從之
정조 19년 · 강
推備堂金持默沈頤之閔鍾顯沈煥之趙心泰徐有大趙鎭寬徐龍輔重推大司諫李殷模執義李景溟司諫申禹相掌令金星甲正言李東冕罷獻納沈銖職
정조 19년 · 목
敎曰今日次對卽葛藤餘抖擻之若心而所謂民憂與國計若非重宰數人之還米事市穀事銀苧事吏額事出班之奏幷與塞責之擧而將不爲固已萬萬寒心矣所謂言路臺廳之鑰匙生鏽已久且欲用高城倅容直之奏冒暑臨殿求助何如則事關風化者當停不停語涉齷齪者不當論而論苟知其若此民憂國計何必勤諮言路亦何必勸飭乎諸備堂之面面進前之奏其所欠誠反有甚於不言右數件實事敷奏數臣外入侍諸堂推考諸臺從重推考彈一宰臣豈或加罪而論人劾人意在官師之公心則其說豈若是乎何等有關係處語涉䵝昧亦豈厚風美俗乎其在矯謬懲非之道不可例勘當該臺臣罷職一以爲肉食者之恥一以爲不率敎者之戒
정조 19년 · 강
總廳以各部抄尸再巡還上初七日分給啓命初巡白給之殘戶特幷許赴遞判尹金持默左尹李漢豊仍任前判尹李在學左尹洪仁浩料理整飭之方
정조 19년 · 목
總戎廳啓言各郚抄戶及北漢鍊戎臺抄戶再巡還上今月初七日臣與漢城府堂上出往平倉眼同分給敎以卿等觀夫飼飯者乎一夫另給一孟而飼之又使一夫持渠飯而喫着另給者之側伊後一夫以另給不更給只使一夫依前喫渠飯於其側另給者見而流涏忘前日另給之恩而反怨伊時之不與共喫今筵定奪何異於是乎慶辰賜米雖曰白給此皆貧無依窮不能之類也諉之白給拔於再巡則渠輩之流涏而怨咨不見可知吝此數十斛穀物使渠輩抱向隅之鬱有非先王不忍人之政初巡白給之殘戶特幷許赴於再巡該堂宜令已有履歷者擧行判尹金持默左尹李漢豊俱帶劇務幷許遞前判尹李在學左尹洪仁浩仍任其中罷散人敍用幷令政阮卽爲牌招使卽料理整飭之方趁期日與卿等眼同分詣分給
정조 19년 · 강
分揀充軍罪人安經心黃基天
정조 19년 · 목
敎曰江華濟物鎭制勝墩臺軍充定罪人安經心炎珠墩臺軍充定罪人黃基天幷分揀
정조 19년 · 강
以黃昇源爲吏曹參判前望也
정조 19년 · 목
敎曰吏曹參判前望單子入之參議則承旨外任外以無故人差出待下批一體牌招
정조 19년 · 강
遞江華留守金履翼旋除承旨履翼違召還補江華留守
정조 19년 · 목
政阮啓言江華留守金履翼旣下直之後謂有情勢不爲受符直爲出去請推考仍卽牌招傳授密符敎諭書充之○敎曰臺諫雖許風聞以今之囂俗信廳謊說公然抉摘者風俗甚不美所當申飭下去而四維有國所重雖命牌招强迫則那況於今番事端之後沁府吏校軍民罷頓多端言念渠輩寢食何甘保障重地人和爲先此所以慰撫之策詢及於賓筵者也以此以彼居留之臣不可瘝曠江華留守金履翼爲先許遞○命承旨前望入之以履翼批下履翼違召政阮捧入推考傳旨敎以當此朝著稍定之機會公然因一此承宣又作一小葛藤爲酬應之端者豈不駭然乎此足爲罪焉敢辭乎特補沁留前職朝旣辭朝使之除辭朝當刻發行密符發遣宣傳官傳授近有下送之轎馬使卽點檢渡涉萬一遲滯赴任當用違令之律以此嚴飭
정조 19년 · 목
以李鼎揆爲承旨成德雨爲吏曹參議德雨韓用龜新通也沈興永爲副校理金憙爲冬至兼謝恩正使李亨元爲副使趙德潤爲書狀李蓋運爲兵曹參判金載七爲高城郡守京畿中軍安宗厚羅州營將李旭祥相換
정조 19년 · 강
遞承旨李晩秀以鄭尙愚蔡弘遠爲承旨尋遞尙愚以李肇源代之又遞肇源以林濟遠代之
정조 19년 · 목
晩秀不爲仕進也○敎曰處分亦敢處義乎不爲入來承旨鄭尙愚爲先遞差其代前望單子入之待下批牌招察任○敎曰承旨處分之後又敢遲滯當該承旨李肇源依鄭尙愚例捧傳旨
정조 19년 · 강
直提學李晩秀疏辭新除閣銜賜批
정조 19년 · 목
批以豈職弓裘所感悃愊古人詩所謂相門連戶牖卿族嗣弓裘又所謂悃愊見無華語論出稜角者於卿近之勿辭行公
정조 19년 · 강
校理徐有聞副校理柳河源疏陳母病乞遞踏啓字
정조 19년 · 목
箚略曰臣昨伏見次對來會之敎惓惓聖念惟在民國侵暑臨筵如不暇及在臣子承佐之義惟宜竭蹶趨造以仰副我聖上身先之聖意而臣之病狀日添一日寢啖俱阻氣息凜綴須人轉側亦無其望況臣所患源委已深決非時月之內所可責效當此君臣上下勵精會神之日置此一箇癃疾奄奄之物於中書之首席任渠養病倣他漫局則一身廉隅擧世嗤罵固不敢恤國事何時而可以弘濟庶僚何時而可以董正天敍天秩天命天討輔相之所以仰贊而俯宣者亦將何時可以責成耶病裏惶阨如添一倍伏乞亟賜鐫免改卜賢德仍治臣虧分之罪振勵朝綱批以未嘗責之以筋力卿須安心勿辭愼榻仍命遣史官傳諭
정조 19년 · 강
判府事李命植疏陳病狀乞解所帶諸銜仍申休致之請判義禁洪秀輔上疏辭職竝賜例批
정조 19년 · 강
承旨蔡和遠上疏辭職賜例批
정조 19년 · 목
疏略曰臣於向者得見副司直李相璜疏本以臣前冬筵中有處義陳達之言隱然歸之於架虛爲說在渠則欲掩反覆之態在臣則欲歸欺罔之科臣非不欲明白辨破使其情狀盡露而聖批屢百言誨責於渠者如見肺肝臣雖欲泚筆爲辭無容更措且況以臣父之視渠家如視已家爲敎則渠雖無狀負臣父至此臣豈忍更與渠辨詰上以違聖敎下以拂臣父平日之心哉臣於此又有爲渠而喜者疏中所言能以士大夫之行異於市井告我君父臣則意以爲渠於平生不知有此箇道理今乃以是出自渠口此好消息也若能因是而有改無勉以副我聖上辛勤作成之意則臣旣是同朝者不亦興有幸乎雖然臣立朝未久已登人唇舌以何面目揚揚冒膺於惟充之職乎伏乞亟遞臣職仍治臣罪
정조 19년 · 강
命部官中衰病者口傳相換
정조 19년 · 목
漢城府啓言令此再巡分還時各部多有擧行之事東部令未差之代令該曹口傳差出西部令許种方有身病請令他司相換充之敎以如有衰病者亦爲改差一體口傳相換○因東部令望筒敎以分還不遠京官中擬入與相換之部官待下批當日謝恩許种與社稷令柳相文相換東部令金世根口傳批下
정조 19년 · 강
罷珍島郡守李春輔以洪述相代之仍以金箕憲爲咸平縣監竝口傳也
정조 19년 · 목
全羅監司徐鼎修以珍島郡守李春輔身病沈痼罷黜馳啓敎以昨年所經之湖南當以別例視之況尤甚最尤甚中閱劫之珍島乎聞其倅病難供職則弊邑之代何可循常乎道內衆所共知有聲績蔭倅勿拘格式口傳差出除朝辭星火赴任又其遷轉之代亦以口傳無慮十考十上繡啓純褒者差遣事申飭銓曹
정조 19년 · 강
召見諸承旨及咸平縣監金箕憲于誠正閣
정조 19년 · 목
持公事入侍也六房無公事○命下直守令入侍予敎箕憲曰爾是文元公奉祀孫乎對曰然矣予曰咸平旣是弊邑爾之地處又與他人有異下去後須殫誠爲治期於蘇弊也
정조 19년 · 강
飭諸臺未下直守令署經
정조 19년 · 목
因監察茶時啓辭敎以諸臺申飭未下直守令署經兩司未差之代政官牌招開政差出如未備員待下批一體牌招
정조 19년 · 강
飭同義禁李享元行公
정조 19년 · 목
政院以享元謂有情勢撤曉催促終不承膺啓敎以官職旣一出脚之後昨夜擧措有關國綱所當嚴勘而姑爲參酌爲先從重推考更卽牌招嚴飭行公
정조 19년 · 강
蕩滌亞銓三銓拔望人仍飭國子銓曹毋得互擬
정조 19년 · 목
因吏曹參議望筒敎以前望單子入之待下批牌招今番拔望付標皆蕩滌而銓官望不爲擧論日前次對始覺之亞銓三銓拔望諸人竝蕩滌付之望尾○因吏曹堂上拔望人參判洪明浩參議尹行恁徐榮輔等蕩滌傳旨敎曰銓官與國子通淸分歧定式之後與前判異除非文學政事之出衆拔類者不可破格俱兼前此鄭大容俱兼時欲爲釐正而未果其後李晩秀南公轍使之勿擬亦此意則徐榮輔以旣經大司成之人又復銓望者異於尹行恁之未經國子矣拔望之罪名雖蕩滌無得互擬之飭敎當令遵守徐榮輔勿擬於銓官之望若此則尹行恁之國子當如徐榮輔南公轍之銓官此後申加嚴飭銓曹依此遵守無或竝通兩任互相往來俾責定制之效兼寓器使之義雖有出衆拔類之人若非大臣銓官相議別薦切勿擧論以此傳敎書之官案無敢以一銓官意見輕易違越
정조 19년 · 강
以成德雨爲禮曹參議韓用龜爲吏曹參議竝前望也用龜尋遞
정조 19년 · 목
以韓興▣爲掌令申龜朝申光岳爲持平洪克浩爲獻納金銑嚴耆爲校理李貞運爲副修撰
정조 19년 · 강
遞大司諫李殷模等
정조 19년 · 목
咸平縣監金箕憲署經有命而大司憲權▣大司諫李殷模執義李景溟司諫申禹相掌令金星甲韓興▣持平申龜朝正言李東冕違召政院入稟敎以行公臺諫皆稱情勢云與在外人員許遞今日政以在京無故人差出待下批牌招署經
정조 19년 · 목
以成德雨爲吏曹參議朴宗來爲大司諫李萬榮爲執義鄭景祚爲司諫閔師宣爲掌令尹在陽爲持平金履喬爲獻納洪秉臣沈鎜爲正言(刀削)(刀削)
정조 19년 · 강
命領府事金憙調病登程仍令本道措備藥物偕來承旨成種仁先爲入來
정조 19년 · 목
前承旨成種仁以領府事金憙到天安郡中暑吐瀉不得前進馳啓敎以年老大臣之當暑撼頓致有吐瀉之愼節極用悶慮安心調理竢少間登程相當藥物令本道措備爾其傳諭于領府事諸相旣造朝處義宜無異同則其所入城無關於偕來此時民邑之弊亦不可不念爾則先爲入來事回諭
정조 19년 · 강
大司憲權▣上疏賜批
정조 19년 · 목
疏略曰臣自丙午以後永謝臺閣忍痛含冤緘口結舌于今十年矣亦嘗以此屢暴於章牒之間今豈可以歲月之稍久職名之異前而復入於言議之地乎伏願亟許鐫改噫(刀削)近年以來朝廷之上或有公議之齊發則輒命設禁而拒之一之再之便成一副當令典臣嘗慨歎于中矣今於此莫大之變又復設禁至嚴使不敢一言豈意聖明之世有此無於古之擧乎臣謂惟此禁令亟命除解俾言者盡言然後庶可以慰人心而振國綱矣抑又念以殿下之聖明光御二十年禹陰是惜文食不遑而治不徯志成效邈然習俗日渝如水益下此其故何哉臣恐導率之化猶有未得其要而然耶乾剛擉亢而君道不能下濟忠讜無聞而臣道不能上行含蓄之功少英發之氣多喜怒旣欠於中節賞罰或施於過當而聖益自聖臣不盡臣入而筵席之酬酢出而章疏之敷陳無非綴緝言語譽道功德以求美於一時觀瞻而上焉今殿下所與爲國者不過如此等人而殿下猶且習熟見聞以爲已治己安而不思所以測席求賢與共圖治之方豈不慨然乎且以殿下天縱之聖絲綸動合典謨政令不違規度而一例都兪無少吁咈事係懲討之外未嘗見爭難覆逆納約自牖之人則是殿下雖無訑訑之聲音顏色而亦有遜於察邇拜昌之盛德矣當此卞聖誣靖世道之日八方民庶擧皆拭目而想望此正反漓爲淳挽今回古之大機會也伏願繼自今益加警惕勵精求治俾有一初淸明之效焉月前捕將之打殺三漢聞是邪學之徒也雖云大臣筵稟指揮捕將而然此非尋常之變亦非秘諱之事固當究覈根因明正典刑使人得以知之人得以討之而乃於半夜無知之中急急收殺有若恐露端緖滅口掩跡者然此何意也此何法也邪學一種潛滋暗長尙不寢息將有滔天燎原之漸其爲世道之憂不覺凜然而心寒臣謂當該捕將拿問嚴勘仍令中外別加糾察期於廓淸斷不可已也批以近來公車未見袞躬之語到時政之指陳倘有言路勸飭之諭則如沈銖者流左發右出世道朝衆之憂容有旣哉卿則能爲自聖盡臣等語而筵對章奏之無非綴緝言語譽道功德云者卿言切中時弊所與爲國者直是此等人予之見聞之熟習無惑乎卿言之感慨也當猛省月前捕將之打殺邪學人三漢事卿至以捕將爲恐露端緖滅口掩跡仍請拿勘而語意隱然拶逼於大臣卿何不知本事言之若是伊時大臣警咳於筵席欲付之法曹以其法處斷與衆棄之爲懲他毖後之圖而究竟之際未及移送則此豈一毫近似於滅口掩跡乎捕將事不充但徑斃也故人未能曉然知之未能曉知也故恐有不知戢之慮此則卿疏不害爲先事之戒分付京兆以三漢姓名罪犯曉諭坊曲莫敢更犯其所導善而恥格之方在師儒士師接道典邑者之責須各存着皆爲聖人之徒
정조 19년 · 강
館學儒生金道曾等五百七十一人上疏賜批
정조 19년 · 목
疏略曰卽伏見湖儒批下者數行溫音百拜莊誦而明諭未降處分尙稽臣等訝惑之不足繼之以憂慮也噫妖賊矯誣之說千頭萬緖而就其大者而言則有曰直言忤旨則必加逆名而誅之也噫嘻惟我聖上臨御二紀以含藪之德軫轉環之量容直不咈從諫如流舜之察邇禹之拜昌不但全美于古則犯顏而獲譴者誰也抗言而見忤者誰也又況以逆加誅何所指的前後亂逆之不道不軌之類初無忤旨之可言而間有外托匡救之名內售詬罵之計者情節莫掩國言可殺則如此之流謂之直言而忤旨耶公案自在國是已定其所譸張有何聖德之可累而想其陰圖臣實痛之有曰某逆也某賊也官高勢重而見惡之說也噫嘻惟我聖上凡在治逆之時必軫欽恤之念寧失有罪而漏綱或恐非辜之罹刑聖意藹然可質神明則某逆某賊自干天誅逆謀昭著情跡狼藉千人所指萬口同然王法之所不容天討之所必行則渠雖欲變幻事實誑惑人心一世耳目其可誣乎有曰將取姑與之說也惟我聖上以乾剛之德日月之明官人罪人至公無私陟之也雨露之仁黜之也雷霆之發舜之官八元誅四凶物各付物舜何與焉權綱在上進退惟意流放竄殛擧合典則曷嘗有恩語刀鋸顚倒隱用御下不誠接物華常者乎此非常情之所可疑到者而敢以隱微不誠之事忍疑我聖明之治耶有曰偵探之密布也噫嘻惟我聖上德懋廣大治尙光明如日中天萬物咸睹魑魅之情狀莫逃於禹鼎朝野之風習畢照於淵鑑而亦何嘗不待繡衣之陳聞而方伯守宰之有勘律者乎不待臺閣之論列而卿士大夫之有獲罪者乎漢主之摘苛唐宗之察微無一毫彷彿於聖明之治而訛言一興衆口喧傳至謂中外之動靜閭巷之飯粥莫不入聞於深深九重之內云爾則流言安得不煽動衆情安得不疑懼也有曰絲綸之不可信也噫嘻煌煌聖敎辭理俱到凡於絲綸之間動合典謨字字分明句句停當愚夫愚婦一見一聞可知聖意之所在而迺曰聖敎雖如此聖意實如彼使人東西相眩眞贗莫卞咸曰彼以貴近豈有不知之理以訛傳訛疑信靡定則如綸如綍之王言乃爲一賊竪所誣弄者究厥所爲寧不憤惋有曰餽遺憑藉之說也噫嘻惟我聖上儉德是崇乃勤乃儉大禹之至治不殖貨利成湯之盛德租稅之蠲免逋穀之蕩減恩綸荐降遐邇浹骨惟正之供尙多停免則私門賄遺將焉用彼渠敢以田蚡之輻湊林甫之輦載憑藉於莫重莫嚴之地掩覆其至妖至憯之迹陰翳我日月滓穢我太淸者求諸往牒未之睹聞至若外飾非實心之說噫嘻痛矣此何言也聖躬之誣至此而尤極矣臣不敢索言而古今天下寧有是耶噫嘻倡之者一而和之者十響之者十而應之者百徒黨部曲寔繁其類今以妖賊之徑斃謂之禍根已淸亂本已除不思所以大懲創大更張之道使連腸接肚同惡肆凶之徒假息於衣冠簪纓之列蛇盤蚓結舊窟自如則不知禍機伏在何處豈不大可懼哉不見其形願察其影古人之格語也惟彼鄕儒之裹足繕疏可見秉彝之同得除非遺君護賊之徒孰敢異議而乃反恐喝之威脅之必欲沮戲後已究厥心腸吁亦憯矣擧國公共之擧有非一人之可沮而渠敢挺身擔當若是無忌者有何所恃而然耶不待其影之察而竝與其形而已露臣等之所大憂者不在渠之一人而已也伏乞廓揮乾斷亟闡大義使聖誣雪而世道靖焉批以賢關不先賢關之本色然後多士不期自重而自重有左右可言之言有諸大夫可言之言有國人可言之言縱使其言卽人人可言之言爾等非左右與諸大夫也待左右言之諸大夫又言之至于國人皆當言而未及言之時始可與言朝廷體貌自有層節今之侍從臺諫卽古之左右左右言之而卽獲肯諾以是諸大夫猶不欲疊床奈多士之效國人之言而不嫌其越俎者有非自重之道賢關之本色豈若此乎爾等自今率此敎遵厥式當言乃言其言自重則人畏士論物無遁情賢關尊而多士亦尊爾等明聽批敎交相告誡服膺
정조 19년 · 강
判下金吾囚供命徐潤璞嚴勘仍命趁諸道分還未捧前分遣文備郞反閱穀簿具忠元行査間姑放金成鎭罷職放送
정조 19년 · 목
敎曰滯囚可悶捧供後待判下今日內議處照律○義禁府啓言孟山前縣監徐潤璞原情以爲渠於壬子六月待罪本邑癸丑臘月遞歸壬子條還上渠所磨勘而伊年新還則畢捧舊還則以辛亥停退當捧條六百石內四百石未能準捧至於狀聞勘罪矣今於營査之後又有四千餘包虛留現發之擧蓋自渠之在任時已有所逋遞歸之後各年流伊虧欠至於此數無論多寡虛留之罪在所難免惟俟重勘云旣有待判下議處照律之命請待判下擧行敎以昔之不畏法勢閥今之不畏法强弱通瀜國綱之解弛何至於是乎且聞孟山之邑弊邑不革則民不蘇救云事之痛駭莫有甚於渠者乎各別嚴勘以懲他倅纔釐弊之孟山如彼則他邑可知今年則待畢分還趁未捧前諸道分送文備邊郞反閱穀簿穀若不如數倅或不知悛者該道豈可曰有道臣乎先自道臣難免譴責廟堂爲先關飭諸道按藩者又啓言宜寧前縣監具忠元原情以爲抄戶太簡事賑政專在於抄飢之精故已於設賑之前先爲區別採探及於饋賑之時審察形色廉問虛實略加減拔蓋或有工匠資生者或有行商爲業者如此之類次次移付於統還若以此謂之抄戶太簡則此誠爲罪而自初至終民無流離捐瘠之患者豈有他哉特蒙蠲恤之澤靡有弗及一邑生靈得以安堵若如繡衣之言窮戶多漏則豈有無一口捐瘠之理哉米太反作事本邑民戶爲八千六百餘戶而米則只爲二千七石零太則只爲一千九百八十石每戶所納多者未滿一石少者不過三四升初無難捧之患自前無論豐凶每於開倉之日無遺畢捧雖如昨年之大歉十月內準捧停退條外無升合未收則繡啓所謂米四百二十石零太一百七十六石零未捧以已捧樣反作云者誠眞曉其何謂也還上分給及營門區劃文簿俱在焉敢誣也租一千二百石零監色輩立本事外邑果不無此弊故到任以後隨時廉察摘發還錄者間間有之都數不滿百石本邑又有邸人役價立本之名繡啓所論或指此事而邸人役價元來太薄復戶錢一百兩外無他所食故以此一百兩付之於四倉色吏而名以立本者其來已久矣色吏輩以此役價用之於渠廳之年例需用而待秋以租備報邸人此乃邸人色吏輩之私相與受而初不干於倉穀且只是一百石則繡啓所謂租一千二百石零監色輩偸弄於分糴中云者實非渠所可知牟一千五百石加分事此則果然矣値此無前之歉歲民間仰哺專靠於還上故論報巡營巡營許以加分無乃繡衣未及聞報營之實狀認作擅自加分有此論列而營題尙存無容多卞鎭海移轉牟矣防納作錢事全然爽實鎭海移轉牟一千石內新牟舊牟各五百石參半出給卽是營門知委而初非擅所操縱又況鎭海之發賣者誠以路遠從便之計初非本邑之勒令賣買則繡啓所謂防給換出云者未知其何謂也移轉穀賣買非今斯今無邑不然今此移轉牟一千石內新牟五百石備價買取充補於賑穀之縮及自備賑穀舊牟五百石監色輩納價貿取充補於本邑舊還牟七千石改量之縮蓋所謂舊還牟七千石卽癸丑水浸未成實之牟也尙今見存漸至腐傷勢將卽速分給乃已者而三年儲積完石不多不可以此分給於民間故躬往及閱一竝改斛則不足之數爲五百餘石適當移轉牟發賣監色輩合力貿取以充斛縮石所謂監色輩充補改量之縮者此也移轉牟區處事實不過如斯而已初無一石作錢之事則繡啓所謂換出俸錢盡歸私橐云者可謂皮之不存而營題及穀簿文案可覆統耗米以一兩防納事統營移轉米一百五十八石以每石六兩備納則繡啓所謂以一兩防納云者此何說也統營之捧上文蹟一按可考至於蠲役事本邑不無民役之爲弊者故果於各面各給錢兩成節目防役今乃以此謂之塞口之計者有非本情饋賑時開庫還衙倉屬恣意幻弄事分賑分還每朔爲三巡前後五朔合十五巡無論風雨之時外倉之遠必番番躬往一一句檢惟於閏二月初八日外倉分賑時本病挾感添劇分賑則堇菫了當而分還則使監色輩替行別般嚴飭更加廉察設如繡衣之言則一番替行之間幻弄之如是狼籍似無其勢若果如是狼籍則有耳而初不聞廉察而亦不知若非昏聾不省東西者似不至此誠莫曉其何謂至於有司輩爲防受還每戶加錄事亦且爽實矣此乃傳關牟付於還戶而實非有司輩之受還也所謂傳關牟卽巡營兵水營關文往來時雇人價也每戶從人口多少捧納一二斗而每於還上捧納之時民人輸納於各倉此乃嶺南列邑之通規也畢賑之後受由上京五月初十日還官則各倉出秩文書己爲踏印於兼官而開倉亦過數日矣十一日親執成册考準則每戶有二三斗加錄者故不勝驚駭卽地嚴覈則果然傳關牟付錄此雖民戶之應納公用之例捧者而還穀與傳關牟條件各異且乘空官時付錄於戶還事極痛駭故別般懲治亦爲區處釐正則繡啓之以有司輩防還爲言者亦未知其何謂也大抵繡衣出道之時初不取考文簿又不及閱倉庫而直爲論列者實非所知而自明之辭無可以取信惟有一番及庫又考文案則可以主卞而畢賑後略設盤杯縱妓索錢事賑恤罷後設宴酬勞卽八道各邑應行之規也妓樂給錢亦列邑各廳通行之例也繡啓以此謂之生色之資者有若創設罷賑宴而至於縱妓索錢者然言之猥屑復何容辭云旣有待判下議處照律之命請待判下擧行敎以言言發明事事分疏以渠供招推其事狀或不至於全然爽實爰辭不可歸重繡啓亦當傾信其委折一一詳査仍閱倉簿令道伯論理狀聞後議處行査間此囚姑放又啓言初檢官咸昌前縣監金成鎭原情以爲生疏所致只見屍身之外無傷痕果不慮到於內傷有無使莫重檢狀終未免疏略之失云旣有待判下議處照律之命請待判下擧行敎以特未之求疑於無疑之致與執定實因之全然誤換有異罷職放送
정조 19년 · 강
推大司諫朴宗來等
정조 19년 · 목
宗來及執義李萬榮司諫鄭景祚掌令閔師宣正言洪東臣違牌咸平縣監金箕憲署經無以備員擧行政院入稟敎以違牌臺諫只推待開門牌招其中諫長明當受香何敢違牌乎
정조 19년 · 목
以有事先壠陳疏徑出政院請推也
정조 19년 · 강
命禁將姑勿出代御將兼察
정조 19년 · 목
政院啓言禁將金持默以前任漢城判尹事纔已罷職將兵之任不可一刻無總察之人何以爲之敎以姑勿出代御將兼察牌招聽傳敎
정조 19년 · 강
咸鏡監司趙宗鉉以畢賑馳啓命守令察訪及監賑人論賞竝置之殘鎭邊將自備三百石穀物者褒賞富民願納穀計數還給仍飭諸道着意還給
정조 19년 · 강
推承旨李勉兢遞大司憲權▣
정조 19년 · 목
敎曰昨於署牌政院之啓有情勢臺諫使之許遞差代意謂都憲亦入其中未肅拜之異於行公政院不爲微稟以致今日之更以批答改措語事入稟當該煩稟承旨推考一體捧傳旨
정조 19년 · 강
命律官韓尙鎰姑放使之照律
정조 19년 · 목
尙鎰以時囚照律不善擧行之故使之嚴囚尋因刑曹草記敎以姑放使渠更爲擧行
정조 19년 · 강
行宗廟秋享大祭
정조 19년 · 강
召見藥院提調諸承旨及判尹李在學右尹洪仁浩于誠正閣
정조 19년 · 목
藥院請診諸承旨持公事入侍也六房無公事○予謂承旨李勉兢曰今日宗廟奉審時廟內修掃果已詳審擧行乎近日一雨成霖若無霽意故恐有行禮時沾濕之歎以是憧憧矣入夜以後天氣淸朗無一點雲氣今番擇日官不可無嘉奬之典以爲激勸之方矣矛謂京兆堂上曰明日總還再巡時向日賜米之類亦幷許入事曾有下敎矣果依此擧行乎在學等曰已知委坊曲使之來待矣
정조 19년 · 강
命京畿道臣每月終以華城撥站形止開錄成册具別單以聞
정조 19년 · 목
敎曰華城新設撥路爲所重也旣異於西路之邊報往來而已則新設之初當有一定之式以防違越之弊每月終監司以其各站形止開錄成册具別單以聞事令廟堂分付畿伯及華留處
정조 19년 · 강
命假托龍珠寺僧徒作弊外邑者摘發刑配
정조 19년 · 목
敎曰龍珠寺建置爲園所造泡而事體自別故建置之始雖或有勸善緣募之擧今則本寺稍成貌樣留府與京司初不成給文牒而緇徒亦不敢爲行脚鳩財之計矣近聞筵臣言托以本寺之僧周行於官家村閭討錢之不足至於肆惡聽聞所及莫不駭惋云行者之眞假莫卞而外方之貽害忒甚者是豈成說乎令廟堂關飭諸道似此假托作弊之類隨卽摘發嚴刑定配事分付
정조 19년 · 강
命秋享諏吉官李廷馥本監兼敎授待窠調用
정조 19년 · 목
敎曰今日雨明日晴渠何敢知而誠心籌度亦或有鸛鳩之一默通處此所以近來勤加勸奬俾有專致之效者亦出於爲所重之意積雨成霖收霽無望昨自受香以後雲捲祭之夜天氣澄朗籩豆蠲潔享事順成況大享卜吉例在於前期三朔則令番推擇之致誠可知更當有別船勸奬觀象監前正命課學諏吉官李廷馥令該監兼敎授待窠調用
정조 19년 · 강
遞在外承旨李鼎揆以趙尙鎭代之前望也
정조 19년 · 강
吏曹參議成德雨上疏辭職賜例批
정조 19년 · 강
校理嚴耆上疏乞郡批以疏辭下該曹稟處
정조 19년 · 목
吏曹啓言觀此校理嚴耆上疏則爲其老母之便養乞畀一小縣嚴者之家貧親老菽水難繼之狀卽通朝之所共知許畀一邑俾遂便養之願充合於孝理之政而經幄之臣出補外邑事體不輕請上裁敎以依回啓施行
정조 19년 · 강
改差江華中軍柳文植以李得駿代之口傳也
정조 19년 · 강
命總廳再巡分還後甚中十八日賜米民人勿爲徵糶以內下錢貿米充上
정조 19년 · 목
招致總廳敎鍊官于閤門內下錢文三百十三兩一錢三百十兩本價三兩一錢縮錢敎以初巡賜米民人五百十二戶明日再巡令還後來頭勿爲徵糴以今下內帑錢貿米充上
정조 19년 · 목
漢城府以北部民家二戶東部一戶南部一戶頹壓啓敎以恤典令該廳卽爲分給事分付
정조 19년 · 강
召見諸承旨于誠正閣
정조 19년 · 강
命藝文提學閔鍾顯牌招
정조 19년 · 목
以是日七夕製弘文提學徐有隣連違召命也
정조 19년 · 강
命輪對當次人書入受點後日次同爲待令
정조 19년 · 목
因來十一日輪對取稟有是命
정조 19년 · 강
以鄭昌期爲蔚山府使徐謙淳爲宗廟令竝口傳也
정조 19년 · 목
慶尙監司李泰永以蔚山府使李義逸身死馳啓敎以蔚山府使之代令該曹口傳差出待下批催促下送
정조 19년 · 강
勘放時因徐潤璞
정조 19년 · 목
義禁府啓言孟山前縣監徐潤璞照律請杖一百收贖吉身盡行追奪又五年禁錮流三千里定配以其母年七十九無兄第獨身收贖私罪充之
정조 19년 · 강
持平申龜朝上疏還給疏本命龜朝刊其選遞其職嚴飭三司無敢更提卞誣事飭政院兵曹嚴禁前銜疏之冒禁來呈者仍命書此傳敎於六仙樓壁上
정조 19년 · 목
敎以豈可謂之言疏乎疏紙徒費疏語沒着朝象之不靖臺體之不尊無非此輩所爲甚爲辱朝廷而壞臺閣當如何雖日求昌言先從此等荒雜之疏嚴飭然後庶可食其效原疏還給爲先刊其選而遞其職近日以來換頭迭出者卽此等不率敎之類若是而何時其可爲淸平之治乎嚴飭三司無敢更提近所謂卞誣事而所謂卞誣云云豈不奇怪之甚乎所謂可卞者何事而有能卞之者所謂所誣者何誣而有能破誣者乎除非若先朝戊申之事豈敢輕言卞誣二字乎設令宵小憸細之人或有暗容利嘴之事太陽中天邪氣自當遁形隨其現發登時誅竄則亦何必乞口渠輩使之卞誣乎臺閣傳謄之章駭然極矣且於論人之際私意橫流罹漏相雜徒致物情之拂鬱甚至前銜之疏種種突出尤屬堂陛不嚴之一端自今卞誣二字無敢說出近於厥事邊彈駁之章切勿呼望若有冒禁抱疏往來於政院望門近處者付之法司刑治違禁之三司不禁之承旨當別樣嚴勘前銜疏之希覬投呈者情狀可痛此後名以前銜來呈如許之疏章而使之接跡於延英門現影於金虎門則邑承旨當該堂上亦施投竄之典以此傳敎大書於古所謂六仙樓壁上
정조 19년 · 강
掌令閔師宣上疏陳母病請遞踏啓字
정조 19년 · 강
行副司直朴長卨上疏陳順與兩條民弊仍論徐有防李家煥命長卨削名朝籍放之田間仍命順興民事令政院抄下廟堂處之